b'\n_START_ARTICLE_\nFredrik Wilhelm Gr\xc3\xb6nqvist\n_START_PARAGRAPH_\nFredrik Wilhelm Gr\xc3\xb6nqvist (5. maaliskuuta 1838 Helsinki \xe2\x80\x93 21. huhtikuuta 1912 Helsinki) oli suomalainen liikemies, joka rakennutti 1880-luvulla Helsingin keskustaan Pohjois-Esplanadin varrelle arkkitehti Theodor H\xc3\xb6ijerin suunnittelemat Gr\xc3\xb6nqvistin talon ja Hotelli K\xc3\xa4mpin. Gr\xc3\xb6nqvist toimi my\xc3\xb6s rakennusaineteollisuuden suuryritt\xc3\xa4j\xc3\xa4n\xc3\xa4._NEWLINE_Gr\xc3\xb6nqvistin vanhemmat olivat puusepp\xc3\xa4mestari Anders Johan Gr\xc3\xb6nqvist ja Agneta Forsstr\xc3\xb6m. J\xc3\xa4\xc3\xa4ty\xc3\xa4\xc3\xa4n orvoksi 10-vuotiaana h\xc3\xa4n joutui lopettamaan koulunk\xc3\xa4ynnin ja ryhtym\xc3\xa4\xc3\xa4n satulasep\xc3\xa4n oppilaaksi. Gr\xc3\xb6nqvist omisti vuosina 1861\xe2\x80\x931880 ajokalutehtaan Helsingiss\xc3\xa4 ja ryhtyi sitten rakentamaan kiinteist\xc3\xb6j\xc3\xa4 Helsingin keskustaan. N\xc3\xa4it\xc3\xa4 olivat muun muassa 1882\xe2\x80\x931883 rakennettu Gr\xc3\xb6nqvistin talo Pohjois-Esplanadi 25\xe2\x80\x9327:ssa ja saman kadun varrelle 1886 valmistunut Hotelli K\xc3\xa4mp. Gr\xc3\xb6nqvist osti 1886 Helsingin Hietaniemess\xc3\xa4 toimineen Sanduddin tapettitehtaan ja oli sen toimitusjohtajana 1886\xe2\x80\x931912. H\xc3\xa4n oli perustamassa 1887 Helsingin Asfaltti Oy:t\xc3\xa4 joka valmisti asfaltin ohella sementtivalut\xc3\xb6it\xc3\xa4, parkettia ja keinomarmoria. Gr\xc3\xb6nqvist oli t\xc3\xa4m\xc3\xa4n yrityksen toimitusjohtajana 1903\xe2\x80\x931908. H\xc3\xa4n omisti vuosina 1907\xe2\x80\x931912 Jokelan tiilitehtaan Tuusulassa._NEWLINE_Gr\xc3\xb6nqvist osti my\xc3\xb6s hienon Rauhanlinna-huvilan Helsingin Kaivopuistosta ja vuonna 1904 Raalan kartanon Nurmij\xc3\xa4rvelt\xc3\xa4 mutta ei asettunut asumaan kumpaankaan vaan myi sijoituksensa muutaman vuoden kuluttua eteenp\xc3\xa4in._NEWLINE_Gr\xc3\xb6nqvist oli mukana Helsingin kunnallispolitiikassa kaupunginvaltuuston j\xc3\xa4senen\xc3\xa4 1877\xe2\x80\x931879 ja 1881\xe2\x80\x931895 sek\xc3\xa4 rahatoimikamarin j\xc3\xa4senen\xc3\xa4 1880\xe2\x80\x931889. H\xc3\xa4n sai kunnallisneuvoksen arvonimen 1885.'